Jinghpaw Mung na lamu ga ni hpe Nam Kawn masat kau ai majaw mare masha ni ninghkap nga
Jinghpaw Mung Putao ginra na lamu ga ni hpe NLD Asuya kawn Nam Kawn masat na masing galaw nga ai majaw ginra masha ni ninghkap nga ai lam chye lu ai.
Dai zawn ninghkap ai lam gaw lai wa sai shaning (70) ning laman Jinghpaw Mung na shingra lamu ga ni hpe yu reng lam hte Nam Kawn masat da hkrum ai lamu ga yawng Eka Wan (7) daram nga ai re, dai lamu ga ni gaw Mungdaw ting na lamu ga sumpum 3 kaw na sumpum 1 re hpe chye lu ai.
Lai wa sai July shata hta Putao ginwang na lamu ga Eka Sen lam hpe Hkakaburazi (ခါကာဘိုရာဇီ) Nam Kawn masat nhtawm UNESCO jahpan bang na matu Asuya kawn hpyi shawn ai majaw ginra masha ni shawa n-gun madun lai wa sai re.
Hkakaburazi (ခါကာဘိုရာဇီ) ginra zawn Jinghpaw Mung na lamu ga nkau mi hpe Nam Kawn masat da ai rai tim ta tut hta Asuya ni madu la nna hpaga company ni hte galaw lu galaw sha kau ai lamu ga sen kaba rai sai re, ndai zawn Rudi masha ni a lamu ga zing madu la kau ya ai majaw mare masha ni hte hpaga madu ni a lapran manghkang byin nga ai re.
Jinghpaw Mung na lamu ga ni hpe Nam Kawn masa tai lam hpe KNC (ကခ်င္အမ်ိဳးသားကြန္ကရက္ပါတီ) Kawn Jinghpaw Mungdaw Upadi hpaji jaw komiti ni hte Mungdan Rapdaw Upadi komiti lit nga ai ni hkrum zup bawngban ai lam galaw lai wa sai re.
Mungdan Rapdaw Upadi (ဥပေဒၾကမ္း) komiti kaw nna gaw lamu ga Eka shadawn shadang hpe yu nna Upadi hte maren ginra masha ni hpe grau makawp maga lamjaw lu hkra galaw sa wa na re nga nna Rapdaw kaw bawngban lawm ai Slalang langai shi sawk ni hpe tsun da ai.
kac_Latn kac_Latn kac_Latn kac_Latn kac_Latn kac_Latn kac_Latn